Nariadenie Rady (EHS) č. 1192/80
z 26. marca 1980
o uzavretí dohody vo forme výmeny listov, ktorou sa mení a dopĺňa dohoda medzi Európskym hospodárskym spoločenstvom a Islandskou republikou s cieľom úpravy určitých colných predpisov
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na odporúčanie Komisie,
keďže v dôsledku zmien a doplnení vyplývajúcich z odporúčania Rady pre colnú spoluprácu z 18. júna 1976 a určitých autonómnych zmien Spoločného colného sadzobníka a Islandského colného sadzobníka by sa mali upraviť určité colné predpisy v dohode medzi Európskym hospodárskym spoločenstvom a Islandskou republikou [1];
keďže je navyše nevyhnutné zmeniť a doplniť uvedenú dohodu s cieľom zaviesť zjednodušený postup úpravy colných predpisov v prípade ďalších zmien a doplnení colných sadzobníkov zmluvných strán,
PRIJALA TOTO NARIADENIE:
Článok 1
Dohoda vo forme výmeny listov, ktorou sa mení a dopĺňa dohoda medzi Európskym hospodárskym spoločenstvom a Islandskou republikou, sa týmto schvaľuje v mene spoločenstva.
Text dohody je pripojený k tomuto rozhodnutiu.
Článok 2
Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.
Článok 3
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. januára 1980.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. marca 1980